Dumugi Sêtasiyun Tugu, utusan dalêm sapanunggilanipun wau lajêng mandhap, abdi dalêm bupati ingkang sêpuh ing damêl lajêng amratelakakên saparlunipun dhumatêng sêsêpuhipun abdi dalêm ing Ngayogyakarta ingkang kapatah mêthuk, lêlajênganipun manut punapa ingkang dados pranatan ing Ngayogyakarta. Bilih sampun marak ing ngarsa dalêm ingkang sinuwun kangjêng sultan, saha sampun nampèni dhawuh timbalan dalêm wangsulan, lajêng sami mundur dhatêng ing kapatihan, kaparingan sugata, bidhalipun wangsul dhatêng ing Surakarta saking kapatihan, ugi sami numpak kareta latu lêlahanan, mangkat saking Sêtasiyun Tugu jam: 4 sontên langkung: 24 mênit. Kangjêng Ratu Alit saha para putri lajêng malêbêt marak ing ngarsa dalêm anglapurakên, sarampungipun lajêng kalilan bibaran.